Nagykinizs

Nagykinizs község Borsod-Abaúj-Zemplén vármegye Szikszói járásában.

Fekvése 
Miskolctól mintegy 31 kilométerre északkeletre fekszik, a Hernád mellett; lakott területe és közigazgatási területének túlnyomó része a folyó bal parti oldalán terül el, de körülbelül 1 négyzetkilométernyi terület tartozik hozzá a jobb parti oldalról is.

A szomszédos települések: észak felől Kiskinizs, északkelet felől Hernádkércs, délkelet felől Monok, dél felől Szentistvánbaksa, nyugat felől pedig Halmaj.  A legközelebbi város a mintegy 15 kilométerre fekvő Szikszó.

Megközelítése 
Csak közúton érhető el, Hernádkércs vagy Megyaszó-Szentistvánbaksa érintésével, a 3727-es úton; külterületeit egy rövid szakaszon átszeli még a 3703-as út is.

Az ország távolabbi részei felől a legegyszerűbben a 3-as főúton vagy az M30-as autópályán közelíthető meg, halmaji letéréssel, Hernádkércsen keresztül.

Története 
Az Árpád-kori Nagykinizs és Kiskinizs [Kinizs] (Váras-) nevét 1245-ben IV. Béla király oklevele említette először, Kenys formában.

A két Kinizs falu a Hernád két oldalán alakult ki. Az egyik Kinizs abaúji várbirtok volt, a másik a Kinizs nemzetség fészke volt, sorsuk azonban egymástól elválaszthatatlan volt.

A település a Kinizsi család birtoka volt. A család egyik tagja János 1270-ben átadta Julának kércsi birtokrészét cserébe egy Csehországban ejtett fogolyért, egy zsákmányolt lóért és egy szolgáért.

1280-ban Nagykinizsnek Szent György egyházát is említik egy perrel kapcsolatban. 1300-ban Kinizsi János és Jula eladta a nógrádi Rád-on levő birtokát. 1317-ben András ispán leányának és vejének adta kércsi birtokát.

1332-ben Nagykinizs, más néven Szentgyörgykinizs papja 10 garas, 1333-ban 7 garas, 1334-ben 2, 1335-ben 4 garas pápai tizedet fizetett.

Közélete

Polgármesterei 
 1990–1994: Árvai Ferencné (Agrárszövetség)
 1994–1998: Árvai Ferencné (Agrárszövetség)
 1998–2002: Árvai Ferencné (MSZP)
 2002–2006: Árvai Ferencné (MSZP)
 2006–2010: Jónás Béla (független)
 2010–2014: Jónás Béla (független)
 2014–2016: Jónás Béla (független)
 2017–2019: Jónás Béla (független)
 2019-től: Jónás Béla (független)

A településen 2017 elején időközi polgármester-választást kellett tartani, az előző polgármester lemondása miatt. A választás időpontját előbb 2017. január 29-ére írták ki, de akkor még nem lehetett megtartani, jelölt hiányában. A megismételt választást mindössze egy héttel később tartották meg, akkor már eredményesen: a korábbi faluvezető vállalta, hogy tovább irányítsa a községet, sőt egy ellenjelöltje is akadt. Utóbbi végül is nem kapott szavazatot, így Jónás Béla az érvényesen leadott voksok 100 %-ával lett ismét Nagykinizs első embere.

Népesség 
A település népességének változása:

A 2001-es népszámlálás adatai szerint a településnek csak magyar lakossága volt.

A 2011-es népszámlálás során a lakosok 100%-a magyarnak, 14,4% cigánynak, 0,3% németnek mondta magát (a kettős identitások miatt a végösszeg nagyobb lehet 100%-nál). A vallási megoszlás a következő volt: római katolikus 54,2%, református 33,9%, görögkatolikus 2,2%, evangélikus 0,6%, felekezeten kívüli 3,1% (4,4% nem válaszolt).

Nevezetességek 
 Református temploma

Források 
 Györffy György: Abaújvármegye.

Jegyzetek

További információk 
 A templom

Borsod-Abaúj-Zemplén megye települései
Abaúj-Torna vármegye települései